
הכנסת העשרים
מושב שלישי
<פרוטוקול מס' 498>
מישיבת ועדת הכספים
יום רביעי, ט"ו בחשון התשע"ז (16 בנובמבר 2016), שעה 11:05
<סדר היום:>
<שינויים בתקציב לשנת 2016>
נכחו:

<חברי הוועדה:> 
משה גפני – היו"ר
נאוה בוקר

מכלוף מיקי זוהר

חברי הכנסת:

רחל עזריה

מיכאל מלכיאלי

יפעת שאשא ביטון

סתיו שפיר

<מוזמנים:> 
	רפרנט חינוך באג"ת, משרד האוצר 
	–
	שאול קירשנבום

	רפרנט רווחה באג"ת, משרד האוצר 
	–
	רותם פאר

	רפרנט מאקרו באג"ת, משרד האוצר 
	–
	איליה כץ

	רפרנט שיכון באג"ת, משרד האוצר 
	–
	יובל טלר חסון

	רפרנט מאקרו באג"ת, משרד האוצר 
	–
	תמיר כהן

	כלכלן בכיר אגף תכנון תקצוב ותמחור, משרד הבריאות 
	–
	חיים  הופרט 

	סמנכ"ל תכנון, תקצוב ותמחור, משרד הבריאות 
	–
	יאיר אסרף

	מנהל אגף תקציב, משרד החינוך 
	–
	משה שגיא

	כלכלן, מנהל תחום, משרד השיכון 
	–
	יוסי שבת

	תקציבאית, הרשות לזכויות ניצולי שואה 
	–
	חנה גוטנר


<ייעוץ משפטי: >
שגית אפיק
שיר שפר
<מנהל הוועדה:>
טמיר כהן
<רישום פרלמנטרי:>
אסתר מימון
<שינויים בתקציב לשנת 2016>
<היו"ר משה גפני:>
רבותי, בקשה מס'  - - -
<סתיו שפיר (המחנה הציוני):>
גפני, אני חייבת להעיר עוד פעם – גפני והייעוץ המשפטי – שאסור לקיים, גם אם ניתן אישור מהיושב-ראש לקיים ישיבה – אסור לקיים בה הצבעות.

<היו"ר משה גפני:>
תודה.

<סתיו שפיר (המחנה הציוני):>
אבל זה המצב.

<שגית אפיק:>
לא. רק אם לא נתנו אישור אסור לקיים הצבעות.

<סתיו שפיר (המחנה הציוני):>
גם אם ניתן אישור. לפי התקנון: "ישיבות ועדות הכנסת לא יתקיימו בשעה שבה מתקיימת ישיבה של הכנסת, אלא אם  - - - אישור זאת מראש יושב ראש הכנסת, מטעמים מיוחדים - - - התקיימה ישיבת ועדה בזמן ישיבה של הכנסת, לא תתקיים הצבעה בוועדה בזמן קיום הצבעה בישיבת הכנסת."
<שגית אפיק:>
רק אם יש הצבעה במליאה. אם מצביעים במליאה - - -

<סתיו שפיר (המחנה הציוני):>
אנחנו הפסדנו לפני שבועיים הצבעה במליאה, בגלל שהיו פה הצבעות על העברות תקציביות. זה יוצא בחפיפה להצבעות במליאה, וזה לא יכול להתקיים. גם לא יכול להיות שיש אישור קבוע לעשות את זה.

<היו"ר משה גפני:>
אין אישור קבוע. קיבלנו אישור בכתב.

<סתיו שפיר (המחנה הציוני):>
בכל שבוע אתם מקבלים אישור.

<היו"ר משה גפני:>
בסדר.

<סתיו שפיר (המחנה הציוני):>
זה הופך אותו לקבוע.

<היו"ר משה גפני:>
בקשה מס' 20-023.

<סתיו שפיר (המחנה הציוני):>
לא יכול להיות שנפסיד שאילתות ונפסיד דיונים במליאה בגלל שפה מתקיימות הצבעות.
<היו"ר משה גפני:>
משרד החינוך.

<סתיו שפיר (המחנה הציוני):>
זה אמור להיות אישור מיוחד, לא אישור אוטומטי.

<שאול קירשנבום:>
הפנייה נועדה - - -

<סתיו שפיר (המחנה הציוני):>
זה לא בסדר, גפני.

<היו"ר משה גפני:>
אז לא בסדר. החלטתי היום להתנהג לא בסדר.

<סתיו שפיר (המחנה הציוני):>
אז אני מבקשת שהייעוץ המשפטי - - -

<היו"ר משה גפני:>
היא ענתה לך. היא ענתה. את לא עונה יותר.

<סתיו שפיר (המחנה הציוני):>
תסביר לי איך ייתכן שדבר כזה מתקבל - - -

<היו"ר משה גפני:>
היא ענתה.

<סתיו שפיר (המחנה הציוני):>
התשובה היתה שהתקבל אישור.
<היו"ר משה גפני:>
כן.

<סתיו שפיר (המחנה הציוני):>
זו לא תשובה לצערי. 

<היו"ר משה גפני:>
אני מציע להחליף את היועצת המשפטית...

<סתיו שפיר (המחנה הציוני):>
התקנון לא קובע שיכול להתקבל אישור באופן קבוע. אתה מקבל בכל שבוע. בכל שבוע אנחנו מנהלים פה ישיבות עד 11:45.

<היו"ר משה גפני:>
בבקשה.

<שגית אפיק:>
זה לא אישור קבוע אוטומטי שהוא מקבל, הוא מקבל אותו מדי שבוע מחדש. אנחנו נמצאים בתקופה של חוק הסדרים, הוועדה נמצאת בלו"ז מאוד-מאוד עמוס, היא עובדת ארבעה עד חמישה ימים בשבוע, ולכן הוא מקבל את האישור.

<סתיו שפיר (המחנה הציוני):>
אני מבינה, שיקיים את זה בערב.

<שגית אפיק:>
אין כרגע הצבעות במליאה. יש שאילתות.

<יפעת שאשא ביטון (כולנו):>
אנחנו מבזבזים זמן מליאה עכשיו על הוויכוח הזה.

<סתיו שפיר (המחנה הציוני):>
שיקיים את זה בערב אחרי המליאה.

<היו"ר משה גפני:>
תודה רבה. בקשה מס' 20-023. משרד החינוך, בבקשה.

<שאול קירשנבום:>
אני ממשרד האוצר. הפנייה נועדה להעברת סך של 123,170 אלפי שקלים, 5% מהעודפים המחויבים ל-2015, לרזרבה, כמימוש החלטת ממשלה מס' 379, מיום 5 - - -
<סתיו שפיר (המחנה הציוני):>
באיזה מספר העברה אנחנו?

<היו"ר משה גפני:>
אמרתי, 20-023. זה עודף.

<שאול קירשנבום:>
עיקרה העברת 5% מהעודפים המחויבים. זה נמסר למשרדי הממשלה לרזרבה.
<סתיו שפיר (המחנה הציוני):>
האם עכשיו זה ירד ל-5%?

<שאול קירשנבום:>
5% ל-2015, בשנה הבאה יהיה - - -

<סתיו שפיר (המחנה הציוני):>
אני לא מבינה מה קרה ל-15 - - -

<היו"ר משה גפני:>
רק העברה של 5% מהעודפים המחויבים לרזרבה לפי החלטת הממשלה.

<סתיו שפיר (המחנה הציוני):>
למה? למה מתקיימת ההעברה הזאת - - -

<היו"ר משה גפני:>
לא. מילה לא. מה השאלה?

<סתיו שפיר (המחנה הציוני):>
מה זה החלוקה הזאת של ה-5% - - -
<היו"ר משה גפני:>
אני ביקשתי, לא רוצה ביחד.

<סתיו שפיר (המחנה הציוני):>
מה זה אומר?

<היו"ר משה גפני:>
זה אומר שעכשיו מביאים את מה שמביאים, ואני מבקש לאשר את זה.
<סתיו שפיר (המחנה הציוני):>
של 5% ואחר-כך - - -

<היו"ר משה גפני:>
כן, אחרי זה יבוא ה-15%.

<סתיו שפיר (המחנה הציוני):>
ואחר-כך עוד 80%?

<היו"ר משה גפני:>
מה שיבוא. מה שמשרד החינוך ומשרד האוצר יביאו.

<סתיו שפיר (המחנה הציוני):>
לפי מה היתה - - -

<היו"ר משה גפני:>
אני רציתי, אני היושב-ראש, יש לי סמכות.

<סתיו שפיר (המחנה הציוני):>
אני רוצה להבין את הסיבה.

<היו"ר משה גפני:>
הסיבה היא שלא רציתי הכול ביחד. אני לא מצליח - - -

<סתיו שפיר (המחנה הציוני):>
מה העודפים האלה? לאן הם הולכים?

<שאול קירשנבום:>
העודפים האלה הולכים למימוש החלטת ממשלה.

<סתיו שפיר (המחנה הציוני):>
איזו?

<שאול קירשנבום:>
עברנו פה עם פניית שימושים לפני מספר שבועות, יש הסברים מפורטים על כל השימושים של הכסף הזה.

<סתיו שפיר (המחנה הציוני):>
אתה יכול לפרט את זה פה לחברי הוועדה?

<היו"ר משה גפני:>
לא. לא. מי בעד אישור הבקשה, ירים את ידו.

<סתיו שפיר (המחנה הציוני):>
מה זאת אומרת "לא"?

<היו"ר משה גפני:>
מי בעד אישור הבקשה, ירים את ידו. מי נגד?

<סתיו שפיר (המחנה הציוני):>
את יודעת לאן זה עובר?

<היו"ר משה גפני:>
מי נמנע?

הצבעה

בעד אישור הבקשה – רוב
נגד – מיעוט
נמנעים – אין
בקשה מס' 20-023 אושרה.

<סתיו שפיר (המחנה הציוני):>
רביזיה. לא ניתנו פה שום הסברים.

<היו"ר משה גפני:>
בסדר. 60-007 – אני מבקש אישור מהיושב-ראש להצביע על הרביזיה באיזה שלב של היום. אי-אפשר לעצור את המדינה.

<סתיו שפיר (המחנה הציוני):>
אי-אפשר להתייחס לכנסת - - -
<היו"ר משה גפני:>
אנחנו נצביע על הרביזיה היום.

<סתיו שפיר (המחנה הציוני):>
- - - כל-כך בזול.

<שאול קירשנבום:>
הפנייה נועדה להעברת כלל העודפים המחויבים בסעיף 60 לרזרבה. סעיף 60 עובד ברשות להתחייב, ולכן אין פה שום פגיעה בפעילות של המשרד. המזומן מתוקצב לפי הביצוע.
<סתיו שפיר (המחנה הציוני):>
על מה העודפים?

<משה שגיא:>
מדובר על התחייבות שנרשמה בשנה שעברה והיא נרשמה מחדש השנה בהרשאה, ולכן ניתן להפקיד את הסכום הזה.
<סתיו שפיר (המחנה הציוני):>
אני לא שומעת. למה התחייבות?

<משה שגיא:>
התחייבות שנרשמה בשנה שעברה נרשמה מחדש כהרשאה השנה, ב-2016, ולכן ניתן להפחית את הסכום הזה מהשנה הקודמת.

<סתיו שפיר (המחנה הציוני):>
על מה ההתחייבות הזאת?

<משה שגיא:>
התחייבויות בכל מיני נושאים, נושא של הצטיידות וכל מיני, דברים שלא מומשו בשנה שעברה.
<סתיו שפיר (המחנה הציוני):>
מה הנושא?

<משה שגיא:>
תקציב פיתוח.

<סתיו שפיר (המחנה הציוני):>
איפה?

<משה שגיא:>
רשויות מקומיות במוסדות חינוך.

<סתיו שפיר (המחנה הציוני):>
איזה רשויות מקומיות?

<בצלאל סמוטריץ (הבית היהודי):>
היא רוצה לשמוע שהכול ביו"ש.
<סתיו שפיר (המחנה הציוני):>
לא. אני רוצה לשמוע איזה רשויות. אל תקשיב לבצלאל.

<היו"ר משה גפני:>
לא. אני לא מבקש את זה. זה כבר היה כאן וכבד דיברו על זה.

<סתיו שפיר (המחנה הציוני):>
זה לא היה. יש לך רשימה של רשויות?

<היו"ר משה גפני:>
היה. היה.

<סתיו שפיר (המחנה הציוני):>
בכל פעם אנחנו מבקשים רשימה של רשויות וזה לא מגיע.

<היו"ר משה גפני:>
הוא לא ייתן עכשיו רשימה של רשויות מקומיות - -

<סתיו שפיר (המחנה הציוני):>
למה לא?

<היו"ר משה גפני:>
- - כשמדובר פה על עודפים, כשהעודפים האלה בלאו הכי לא קשורים עכשיו לאיזה רשות מקבלת.

<סתיו שפיר (המחנה הציוני):>
איך אתה יודע שזה לא קשור לאיזה רשות מקבלת?

<היו"ר משה גפני:>
בגלל שזה עודפים שעוברים הלאה.

<סתיו שפיר (המחנה הציוני):>
זה רק חלק מהעודפים. לפי מה הם מתעדפים למי נותנים את העודפים? הרי זה לא הכול.

<היו"ר משה גפני:>
משה, אם יש רשימה של רשויות, תעבירו אותה.

<סתיו שפיר (המחנה הציוני):>
לא "אם יש", בוודאי שיש.

<היו"ר משה גפני:>
בסדר. מאה אחוז. מי בעד אישור הבקשה, ירים את ידו.

<משה שגיא:>
הרשויות האלה קיבלו מחדש את ההרשאה השנה, אז אין לזה שום משמעות.

<סתיו שפיר (המחנה הציוני):>
רביזיה גם על זה.
<היו"ר משה גפני:>
מי נגד? מי נמנע? 

הצבעה

בעד אישור הבקשה – רוב
נגד – מיעוט
נמנעים – אין
בקשה מס' 60-007 אושרה.

<היו"ר משה גפני:>
הבקשה, אושרה. רביזיה היום. 25-007
<בצלאל סמוטריץ (הבית היהודי):>
אני מבקש מהיועצת המשפטית חוות-דעת אם צועקים רביזיה לפני ההצבעה נגד, אם זה תופס...
<היו"ר משה גפני:>
בסדר. תגמולים לנכים. עודפים. בבקשה.

<רותם פאר:>
אני רפרנט הרשות לניצולי שואה. הפנייה נועדה להעברת סך של 24,713 אלפי שקלים לרשות לזכויות ניצולי השואה בגין העודפים המחויבים של שנת 2015.

<היו"ר משה גפני:>
שאלות.

<סתיו שפיר (המחנה הציוני):>
למה מעבירים רק עכשיו תגמולים לנכים?

<יפעת שאשא ביטון (כולנו):>
נו, אז לא נעביר?

<היו"ר משה גפני:>
תשובה.

<סתיו שפיר (המחנה הציוני):>
זאת התשובה שלך?

<יפעת שאשא ביטון (כולנו):>
 אני מנסה - - -

<היו"ר משה גפני:>
אין זמן. אין זמן.

<יפעת שאשא ביטון (כולנו):>
את רוצה לעביר את זה עכשיו או שאת רוצה לדחות את זה עוד קצת?

<סתיו שפיר (המחנה הציוני):>
אני שואלת שאלות - - -

<היו"ר משה גפני:>
תשובה. למה רק עכשיו? מישהו יודע להגיד?

<יפעת שאשא ביטון (כולנו):>
בואו נריב למה עכשיו.

<בצלאל סמוטריץ (הבית היהודי):>
כי האוצר תוקע העברות, זה לא חדש.

<יפעת שאשא ביטון (כולנו):>
נו, באמת, חבר הכנסת בצלאל סמוטריץ.

<סתיו שפיר (המחנה הציוני):>
מדובר בתגמולים לנכים. מה קרה שעכשיו אתה מעביר את העודף?
<רחל עזריה (כולנו):>
אנחנו יכולים לשחרר את ניצולי השואה?

<היו"ר משה גפני:>
רחל. רחל.

<רחל עזריה (כולנו):>
חלאס.

<היו"ר משה גפני:>
אני מבקש לא לענות, נציגי המשרדים.
<סתיו שפיר (המחנה הציוני):>
מה זאת אומרת לא לענות?

<היו"ר משה גפני:>
אני עונה. אני עונה. זה נמצא אצלנו זמן רב.

<רחל עזריה (כולנו):>
הו, בבקשה. זה לא היה בדיוק לפי הנוהל, אז אנחנו מעכבים כסף לניצולי שואה כי אנחנו רוצים לדון ולהרגיש טוב עם עצמנו. באמת, אני לא יכולה עם זה יותר.

<סתיו שפיר (המחנה הציוני):>
אין לך שמץ של מושג מה קורה, ואת סתם מדברת באופן אוטומטי. 

<רחל עזריה (כולנו):>
אנחנו כל פעם עושים את המהלך הזה.

<סתיו שפיר (המחנה הציוני):>
כולל תגובות אוטומטיות.

<היו"ר משה גפני:>
אני הולך לסגור את הישיבה.

<סתיו שפיר (המחנה הציוני):>
נצביע ועוד נחולל תגובות. יש אפליקציות שעושות את זה, לא צריך לשבת כאן.

<היו"ר משה גפני:>
הפנייה הזאת נמצאת הרבה זמן אצלנו. זה נכון, הטענה היא טענה, המשרדים עובדים לאט. משרד האוצר עובד לאט, זה נכון. אבל זה התעכב כאן, מכיוון שלא רצו לתת דברי הסבר על-פי הנוהל שנקבע בוועדה. לאחר שהגיעו דברי ההסבר אני מיד מביא את זה להצבעה.

<סתיו שפיר (המחנה הציוני):>
 - - - מ-2015.

<היו"ר משה גפני:>
מי בעד אישור הבקשה, ירים את ידו. מי נגד? מי נמנע?

הצבעה

בעד אישור הבקשה – פה אחד
בקשה 25-007 אושרה.
<היו"ר משה גפני:>
הבקשה אושרה. 29-007. משרד הבינוי והשיכון.
<יובל טלר-חסון:>
אני רפרנט שיכון, אגף תקציבים. הפנייה נועדה להעברת עודפי התקציב בתקציב הרגיל של משרד הבינוי והשיכון, בסך של  - - -

<היו"ר משה גפני:>
למה זה לא בבסיס?

<יובל טלר-חסון:>
מדובר בעודפי תקציב. מדובר בעודפים מחויבים. עודפים מחויבים לא יכולים להיות בבסיס.
<סתיו שפיר (המחנה הציוני):>
סליחה, באיזה העברה אנחנו? זה 29-007?

<היו"ר משה גפני:>
יש לשיכון - - 
<קריאה:>
יש לנו בסך-הכול ארבע העברות.

<היו"ר משה גפני:>
- - ארבע פניות. תסבירו את כולן.

<יובל טלר-חסון:>
פנייה ראשונה, פנייה של עודפים מחויבים של משרד הבינוי והשיכון בתקציב הרגיל. 25.8 מיליוני שקלים. בנוסף, פנייה נוספת של העברת עודפים משוריינים לתקציב הרגיל של משרד הבינוי והשיכון בסך של 7.5 מיליוני שקלים. בנוסף העברה של כ-10 מיליוני שקלים לטובת תקציב הסיוע של משרד הבינוי והשיכון, גם עבור עודפים מחויבים.
<סתיו שפיר (המחנה הציוני):>
תגיד לי - - -

<היו"ר משה גפני:>
רגע.

<סתיו שפיר (המחנה הציוני):>
הוא קורא מהדף.

<היו"ר משה גפני:>
שיקרא מה שהוא רוצה. תסביר את כל הארבע.

<יובל טלר-חסון:>
העברת עודפים לתקציב הפיתוח של משרד הבינוי והשיכון בסך 795 מיליוני שקלים. העודפים האלה הם עודפים שבעיקרם הם בתקציבי הפיתוח של המשרד, כאשר המשרד גובה הכנסות מקבלנים ומבצע את הפיתוח לטווח זמן ארוך יותר, ולכן העודפים האלה מועברים, אפילו שהם לא חויבו.

בנוסף, מדובר על העברת כספים בקרן הדיור הציבורי, בהתאם לחוק הדיור הציבורי, אשר מחייב העברה של ההכנסות ממכירת הדירות גם לשנים הבאות, אפילו אם העודפים האלה לא חויבו, וכן העברה של רזרבה - - -

<סתיו שפיר (המחנה הציוני):>
העברה של הכנסות על עודפים שלא חויבו? לא הבנתי את הקטע.

<יובל טלר-חסון:>
הסברתי. חוק הדיור הציבורי מחייב שכל ההכנסות ממכירת דירות ייכנסו לקרן הדיור הציבורי. ומאחר שיש עודפים שלא חויבו בשנה שעברה, אבל החוק קובע שהם חייבים לשמש רק לרכישת דירות, לכן הכספים מועברים.

<סתיו שפיר (המחנה הציוני):>
תגיד לי משהו לגבי התקנה של שיקום שכונות חברתי. ב-15 קיבלתם תקציב מאושר, 11 מיליוני שקלים, ואחר-כך הוא גדל ב-350%, הוא גדל ל-52 מיליוני שקלים. הביצוע של זה ב-15 זה רק 11 מיליוני שקלים, כמו שהיה בתקציב המקורי. אז איך מסבירים את גלגול העודפים הזה עכשיו משנה לשנה?

<יובל טלר-חסון:>
תקציב שיקום שכונות הוא תקציב שמתבצע בעיקרו לאט מכיוון שמדובר בתוכניות ארוכות טווח. בדיוק בגלל הסיבה הזאת בשנה הבאה, בשנת התקציב הבאה, התקציב הזה עובר להיות תקציב הרשאה להתחייב. בגלל שלא נצליח להעביר עודפים בסדרי גודל כאלה, אנחנו מעבירים את כל התקציב - - -
<סתיו שפיר (המחנה הציוני):>
בהרשאה להתחייב זה עוד יותר גרוע, זה אומר שלא תעבירו את הכסף, ואז תבואו לפה אחרי שכבר הכסף יצא ותבקשו על זה אישור. זה לא תוכנן בבסיס התקציב.
<יובל טלר-חסון:>
הפוך. הרשאה להתחייב מיועדת באופן ספציפי להתקשרויות ארוכות טווח, בשביל שהעודפים לא יעברו במשך הרבה שנים. ברגע שהתקציב הזה עובר להיות תקציב הרשאה להתחייב, אנחנו יכולים להבטיח שלא נעביר עודפים בסדר גודל כזה.

<סתיו שפיר (המחנה הציוני):>
אתם יכולים גם להבטיח שתתקעו פרויקטים, כי לא תקננו אותם מראש.

<יובל טלר-חסון:>
לחלוטין לא נכון. הרשאה להתחייב לא תוקעת פרויקטים. להיפך, הרשאה להתחייב מאפשרת למשרד להתחייב לאורך שנים על התקשרות.

<סתיו שפיר (המחנה הציוני):>
אני עדיין לא מצליחה להבין איך יכול להיות שהיה גידול של 350% בתקציב והוא לא בוצע.

<היו"ר משה גפני:>
הוא ענה לך.

<סתיו שפיר (המחנה הציוני):>
אתה מבין שבסוף הכסף הזה נשאר בקופת המדינה ולא השתמשו בו לדברים חשובים אחרים.

<היו"ר משה גפני:>
בסדר. 29-003. מי בעד, ירים את ידו.

<סתיו שפיר (המחנה הציוני):>
רגע, גפני. לא סיימתי עם השאלות.

<היו"ר משה גפני:>
מי נגד?

<סתיו שפיר (המחנה הציוני):>
אבל לא סיימתי את השאלות.

<היו"ר משה גפני:>
מי נמנע?

<סתיו שפיר (המחנה הציוני):>
אני אתנגד, כי פשוט לא - - -

הצבעה

בעד אישור הבקשה – רוב
נגד – מיעוט
נמנעים – אין
בקשה מס' 29-003 אושרה.

<היו"ר משה גפני:>
29-007 – הבקשה עברה.

<סתיו שפיר (המחנה הציוני):>
רביזיה גם על זה.

<היו"ר משה גפני:>
29-007, משרד השיכון – מי בעד?

<סתיו שפיר (המחנה הציוני):>
לא היו על זה תשובות, גפני.

<היו"ר משה גפני:>
מי בעד? מי נגד? מי נמנע?

הצבעה

בעד אישור הבקשה – רוב
נגד – מיעוט
נמנעים – אין

בקשה מס' 29-007 אושרה.
<סתיו שפיר (המחנה הציוני):>
גפני, סליחה, בהעברה הזאת לא דנו. זה לא מתקבל על הדעת.

<היו"ר משה גפני:>
ביקשתי להסביר את כל הארבע, והסברת את כולן.

<סתיו שפיר (המחנה הציוני):>
לא הוא הסביר את ההעברה של 003 ולא את 007. ועכשיו נדון ב-007.

<היו"ר משה גפני:>
הסבירו את כל הארבע.

<סתיו שפיר (המחנה הציוני):>
זה לא עובד ככה.

<היו"ר משה גפני:>
42-003 – מי בעד הבקשה, ירים את ידו. מי נגד? מי נמנע?

<סתיו שפיר (המחנה הציוני):>
לאף אחד אין פה מושג על מה הוא מצביע. זה לא יכול לקרות שבוע אחרי שבוע.

<היו"ר משה גפני:>
הבקשה אושרה.

הצבעה

בעד אישור הבקשה – רוב
נגד – מיעוט
נמנעים – אין

בקשה מס' 42-003 אושרה.

<היו"ר משה גפני:>
70-010.

כל ארבע ההעברות האלה זה ההעברות של שיכון.

<סתיו שפיר (המחנה הציוני):>
אתה יכול להסביר לנו מה ההבדלים בין כל אחת מהן?
<היו"ר משה גפני:>
כל הפניות האלה – אני מבקש - - -

<סתיו שפיר (המחנה הציוני):>
שאלתי שאלות רק על אחת. אתה תיתן אפשרות לשאול שאלות.

<היו"ר משה גפני:>
הוא הסביר אותן. 70-010 – מי בעד אישור הבקשה, ירים את ידו.

<סתיו שפיר (המחנה הציוני):>
איזה ההעברה זאת?

<היו"ר משה גפני:>
מי נגד? מי נמנע?

הצבעה

בעד אישור הבקשה – רוב
נגד – מיעוט
נמנעים – אין

בקשה מס' 70-010 אושרה.

<היו"ר משה גפני:>
הבקשה אושרה.

<סתיו שפיר (המחנה הציוני):>
לא. לפי הנוהל אמור להתקיים דיון בהעברות התקציביות. אני מבקשת מהייעוץ המשפטי - - -

<היו"ר משה גפני:>
הוא הבהיר את זה - - -

<סתיו שפיר (המחנה הציוני):>
שיר, אני מבקשת מהייעוץ המשפטי שיבהיר איך זה ייתכן שאנחנו מצביעים עכשיו על ארבע ברצף בלי שניתנה אפשרות לשאול שאלות. למיטב הבנתי דיברנו על 29-003, והוא עכשיו הצביע על עוד שלוש העברות נוספות. אני רוצה גם לשמוע מנציג משרד השיכון את הפירוט להעברות האלה, כפי שנקבע בנוהל, המעט שנקבע בנוהל. שיר? הייעוץ המשפטי של הוועדה הוא לא רק ליושב-ראש הוועדה, הוא גם לחברי הכנסת.

<היו"ר משה גפני:>
אין בעיה, הכול בסדר. בהתחלה אמרתי שיסביר רק אחת, לאחר שראיתי שארבעתן זה משרד השיכון ומדובר על עודפים - - -

<סתיו שפיר (המחנה הציוני):>
זה העברות שונות.

<היו"ר משה גפני:>
העברות מאוד לא משמעותיות מבחינת הוועדה.

<סתיו שפיר (המחנה הציוני):>
איך אפשר לדעת אם - - -

<רחל עזריה (כולנו):>
אני לא מבינה. היום גילינו שעיכבנו חצי שנה כסף לניצולי שואה בגלל זה, אני לא יכולה עם זה.

<היו"ר משה גפני:>
תודה רבה, הישיבה נעולה.

<סתיו שפיר (המחנה הציוני):>
רביזיות על כל ההעברות האלה ואני אפנה ליועץ המשפטי על מה שקורה פה.

<הישיבה ננעלה בשעה 11:25.>

